Proposta għal DEĊIŻJONI TA’ IMPLIMENTAZZJONI TAL-KUNSILL li temenda d-Deċiżjoni ta’ Implimentazzjoni 2011/77/UE dwar l-għoti ta’ assistenza finanzjarja tal-Unjoni lill-Irlanda /* KUMM/2011/0745 finali - 2011/0335 (NLE) */





MEMORANDUM TA’ SPJEGAZZJONI Wara t-talba mill-Irlanda, fis-7 ta' Diċembru 2010, il-Kunsill ta assistenza finanzjarja lill-Irlanda (id-Deċiżjoni ta' Implimentazzjoni tal-Kunsill 2011/77/UE) bħala appoġġ għall-programm qawwi ta' riforma ekonomika u finanzjarja bil-għan li tinkiseb mill-ġdid il-fiduċja, u b'hekk l-ekonomija tkun tista' tirritorna għal tkabbir sostenibbli, u tiġi ssalvagwardjata l-istabbiltà finanzjarja fl-Irlanda, fiż-żona tal-euro u fl-UE. F'konformità mal-Artikolu 3(9) tad-Deċiżjoni 2011/77/UE, il-Kummissjoni, flimkien mal-FMI u f'kooperazzjoni mal-BĊE, għamlet ir-raba' reviżjoni tal-progress tal-awtoritajiet Irlandiżi dwar l-implimentazzjoni tal-miżuri maqbula kif ukoll dwar l-effettività u l-impatt ekonomiku u soċjali tal-miżuri maqbula. Il-Kummissjoni, filwaqt li tqis il-prospettiva ekonomika riveduta, kif ukoll informazzjoni li waslet sadanittant, tipproponi li tbiddel il-kundizzjonijiet tal-politika ekonomika li jsostnu l-assistenza kif spjegat hawn taħt. Il-Kummissjoni tara bħala meħtieġa l-bidliet proposti għall-kundizzjonijiet tal-politika ekonomika biex tiżgura l-implimentazzjoni mingħajr intoppi tal-programm u tassigura l-għanijiet tal-programm. 2011/0335 (NLE) Proposta għal DEĊIŻJONI TA’ IMPLIMENTAZZJONI TAL-KUNSILL li temenda d-Deċiżjoni ta’ Implimentazzjoni 2011/77/UE dwar l-għoti ta’ assistenza finanzjarja tal-Unjoni lill-Irlanda IL-KUNSILL TAL-UNJONI EWROPEA, Wara li kkunsidra t-Trattat dwar il-Funzjonament tal-Unjoni Ewropea, Wara li kkunsidra r-Regolament tal-Kunsill (UE) Nru 407/2010 tal-11 ta’ Mejju 2010 li jistabbilixxi mekkaniżmu Ewropew ta' stabbilizzazzjoni finanzjarja[1], u b’mod partikolari l-Artikolu 3(2) tiegħu, Wara li kkunsidra l-proposta mill-Kummissjoni Ewropea, Billi: (1) Wara t-talba mill-Irlanda, il-Kunsill taha assistenza finanzjarja (id-Deċiżjoni ta' Implimentazzjoni 2011/77/UE[2]) bħala appoġġ għall-programm qawwi ta' riforma ekonomika u finanzjarja bil-għan li tinkiseb il-fiduċja mill-ġdid, u b'hekk l-ekonomija tkun tista' tirritorna għal it-tkabbir sostenibbli, u tiġi ssalvagwardjata l-istabbiltà finanzjarja fl-Irlanda, fiż-żona tal-euro u fl-Unjoni. (2) F'konformità mal-Artikolu 3(9) tad-Deċiżjoni ta' Implimentazzjoni 2011/77/UE, il-Kummissjoni, flimkien mal-FMI u f'kooperazzjoni mal-Bank Ċentrali Ewropew (BĊE), għamlet ir-raba' reviżjoni tal-progress tal-awtoritajiet Irlandiżi dwar l-implimentazzjoni tal-miżuri maqbula kif ukoll dwar l-effettività u l-impatt ekonomiku u soċjali tal-miżuri maqbula. (3) Ir-rekwiżit tal-kapital pendenti li fadal tal-Bank of Ireland naqas minn EUR 500 miljun għal EUR 350 miljun minħabba eżerċizzji oħrajn dwar il-ġestjoni tal-obbligazzjonijiet u qligħ mill-għeluq ta' kuntratti ta' kopertura annessi mal-istrumenti tad-dejn subordinat. (4) L-awtoritajiet Irlandiżi talbu biex id-data ta' skadenza timxi sal-aħħar tat-tieni kwart tal-2012 sabiex jippreperaw il-leġiżlazzjoni għat-tisħiħ tal-qafas regolatorju għas-settur tal-unjins tal-kreditu biex tippermetti konsultazzjoni fil-fond tal-partijiet involuti. Sadanittant l-awtoritajiet se jindirizzaw il-punti dgħajfa fil-unjins tal-kreditu li għandhom l-akbar diffikultà filwaqt li jipproteġu depożiti sabiex jassiguraw stabbiltà finanzjarja. (5) L-awtoritajiet Irlandiżi talbu biex id-data ta' skadenza timxi sal-aħħar tal-ewwel kwart tal-2012 sabiex jippreperaw il-leġiżlazzjoni maħsuba dwar ir-responsabbiltà fiskali li se ddaħħal fis-seħħ it-titjib reċenti tal-Patt ta' Stabbiltà u Tkabbir, biex tippermetti diskussjoni fil-fond mal-partijiet involuti. (6) Fid-dawl ta' dawn l-iżviluppi u kunsiderazzjonijiet, id-Deċiżjoni ta' Implimentazzjoni 2011/77/UE għandha tiġi emendata. ADOTTA DIN ID-DEĊIŻJONI: Artikolu 1 L-Artikolu 3 tad-Deċiżjoni ta’ Implimentazzjoni 2011/77/UE għandu jiġi emendat kif ġej: (1) fil-paragrafu 7, il-punt (g) għandu jiġi sostitwit b’dan li ġej: “(g) ir-rikapitalizzazzjoni tal-banek domestiċi sal-aħħar ta’ Lulju 2011 (suġġetta għall-aġġustament xieraq għal eżerċizzji mistennija dwar il-ġestjoni tal-bejgħ u l-obbligazzjonijiet tal-assi fil-każijiet tal-Irish Life & Permanent u l-Bank of Ireland) f’konformità mas-sejbiet tal-2011 tal-Analiżi Prudenzjali tal-Valutazzjoni tal-Likwidità (Prudential Liquidity Assessment Review (PLAR)) u tal-Analiżi Prudenzjali tal-Valutazzjoni tal-Kapital (Prudential Capital Assessment Review (PCAR)), kif imħabbar mill-Bank Ċentrali tal-Irlanda fil-31 ta’ Marzu 2011. Sabiex il-piż ikompli jinqasam aktar, il-pass finali ta' EUR 0,35 biljun fir-rikapitalizzazzjoni tal-Bank of Ireland għandu jitlesta sa tmiem l-2011 u kwalunkwe rikapitalizzazzjoni ulterjuri tal-Irish Life & Permanent għandha titlesta wara l-bejgħ tas-settur tal-assigurazzjoni." (2) fil-paragrafu 7, il-punti (e) u (p) għandhom jitħassru. (3) fil-paragrafu 8, jiżdiedu l-punti li ġejjin: "(d) is-sottomissjoni ta' leġiżlazzjoni lill-Oireachtas biex jassistu lill-unjins tal-kreditu b'qafas regolatorju msaħħaħ inkluża amministrazzjoni aktar effettiva u rekwiżiti regolatorji. (e) l-adozzjoni ta' miżuri li jinfurzaw strateġija baġitarja kredibbli u jsaħħu l-qafas baġitarju. L-Irlanda għandha tadotta u timplimenta r-regola fiskali li kwalunkwe dħul addizzjonali mhux ippjanat bejn l-2011-2015, se jiġi allokat għat-tnaqqis tad-defiċit u d-dejn. L-Irlanda għandha tintroduċi Liġi dwar ir-Responsabbiltà Fiskali li tinkludi dispożizzjonijiet għal qafas baġitarju ta' terminu medju b'limiti multiannwali vinkolanti fuq l-infiq f'kull qasam, b'regoli fiskali u li tassigura l-indipendenza tal-Kunsill Fiskali Konsultattiv. Din għandha ssir billi jitqiesu r-riformi dwar governanza ekonomika riveduta fuq il-livell tal-Unjoni u tibni fuq ir-riformi eżistenti." Artikolu 2 Din id-Deċiżjoni hija indirizzata lill-Irlanda. Artikolu 3 Din id-Deċiżjoni għandha tiġi ppubblikata f'Il-Ġurnal Uffiċjali tal-Unjoni Ewropea. Magħmul fi Brussell, Għall-Kunsill Il-President [1] ĠU L 118, 12.5.2010, p. 1. [2] ĠU L 30, 4.2.2011, p. 34.